Document ID: /roh_data/filtered/fineweb-2-filterrobots_roh.jsonl.gz/57983

Publicaziuns ufficialas
Cheu anfleis vus las actualas publicaziuns ufficialas dalla vischnaunca da Falera.
Decisivs per termins da far protesta ei denton sulettamein il datum dalla publicaziun egl organ da publicaziun ufficial dalla vischnaunca da Falera, il Fegl ufficial Regiun Surselva.
Fiasta naziunala 2014 a Falera
Program da fiasta duront il di a Falera, Alp Dadens sura:
Naven dallas 09.00 uras brunch cun products d'alp e silsuenter ustria cun grilladas organisau entras la corporaziun d'alp Falera. Embellida vegn la fiasta cul plaid digl 1. d'uost entras Martin Hug, commember dalla direcziun dall'Arena Alva SA, dil chor viril Falera, dalla societad da musica Falera e dils sunatibas Falera.
Naven dallas 08.00 uras menaschi da bus constant naven dil plaz posta Falera entochen sill'Alp Dadens sura. Igl ei era pusseivel da prender il bus per naven dall'Alp Dadens sut. Transport anavos tenor communicaziun.
La fiasta ha liug mo da bialaura! Sclariment sut numera da telefon 1600, RegioInfo, rubrica 5, occurrenzas publicas (ils 31-7-2014 naven dallas 17.00 uras).
Fiasta naziunala - Barschar giu fiugs artificials
Il barschar giu fiugs artificials ei adina in prighel per incendis dalla cultira e digl uaul. Perquei sto vegnir iu entuorn precaut cun fiug el liber. Actualas informaziuns pertuccont il prighel da fiug anfleis Vus sin la pagina d'internet digl uffeci cantunal pigl uaul e prighels dalla natira www.wald.gr.ch.
Ella vischnaunca da Falera astga ord motivs da segirtad vegnir barschau giu negins fiugs artificials el vitg. Fiugs artificials astgan mo vegnir barschai giu alla fin dil parcadi a Fandrels.
Nus supplichein per enconuschientscha.
Diever localitads da vischnaunca 2014/2015
Uniuns e persunas che lessan far diever dallas localitads da vischnaunca el Center Communal en casa da scola ni en la fermata ein supplicadas da far ina damonda a scret alla canzlia communala entochen ils 8 d'uost 2014.